b'\n_START_ARTICLE_\nLadijski prevoz\n_START_PARAGRAPH_\nL\xc3\xa1dijski transp\xc3\xb3rt je prevoz ljudi in/ali tovora z barko, \xc4\x8dolnom, jadrnico ali ladjo preko morja, oceana, jezera, prekopa (kanala) ali reke. Obi\xc4\x8dajno se ladijski transport opravlja za potrebe trgovine, industrije, turizma, prometa, rekreacije ali vojske._NEWLINE_Kri\xc5\xbeanec ladijskega in cestnega transporta je bil zgodovinski \xc4\x8doln na konjsko vprego. Danes se predvsem v voja\xc5\xa1ke namene uporabljajo amfibijska vozila. Kri\xc5\xbeanci ladijskega transporta z zra\xc4\x8dnim sta surfanje z zmajem in parajadranje._NEWLINE_Prva plovila so bila verjetno neke vrste kanuji, izdolbeni iz drevesnih debel. Kolonizacija Avstralije z avstralskimi Aborigini ka\xc5\xbee posredne, vendar pomebne dokaze za najpoznej\xc5\xa1i \xc4\x8das odkritja oceanskih plovil. Kopenski mostovi so povezovali jugovzhodno Azijo skozi celoten Malajski arhipelag. Do Nove Gvineje, ki je bila takrat povezana z Avstralijo, pa je bilo potrebno pre\xc4\x8dkati morsko o\xc5\xbeino. Da je pri\xc5\xa1lo do kolonizacije, so bila potrebna plovila, ki lahko pre\xc4\x8dkajo ocean._NEWLINE_Zgodnji morski transport je bil opravljen z ladjami na vesla ali pa z ladjami z jadri, v \xc5\xa1e bolj oddaljeni zgodovini pa pri manj\xc5\xa1ih ladjah pogosto kot kombinacija obeh pogonov._NEWLINE_Nekatere ladje so poganjali konji, ki so bili na krovu, ali pa so konji z re\xc4\x8dnih bregov vlekli plovilo po reki navzgor._NEWLINE_Ladijski transport je bil pogosto uporabljen v voja\xc5\xa1kih spopadih. Ve\xc4\x8d o tem pi\xc5\xa1e v poglavju mornarica._NEWLINE_V 19. stoletju so se pojavili prvi parniki. Ti so uporabljali parni stroj, ki je poganjal vodno kolo ali propeler za premikanje ladje. Para je bila ustvarjena z uporabo lesa ali premoga. Sedaj ve\xc4\x8dina ladij uporablja stroje, ki jih poganja dizelsko gorivo. Nekatere posebne ladje, kot so podmornice, uporabljajo za ustvarjanje pare jedrsko energijo._NEWLINE_Rekreacijska in izobra\xc5\xbeevalna vozila \xc5\xa1e vedno uporabljajo mo\xc4\x8d vetra, manj\xc5\xa1a plovila pa uporabljajo motorje z notranjim zgorevanjem za pogon enega ali ve\xc4\x8d propelerjev. Pri vodnih skuterjih se uporablja medkrovni vodni curek. V plitvih in grobih podro\xc4\x8djih, kot so nekatera mo\xc4\x8dvirja se nekatera vozila, kot so hoverkrafti - vozila na zra\xc4\x8dni blazini, poganjajo z velikimi potisnimi ventilatorji._NEWLINE_\xc4\x8ceprav je moderni ladijski prevoz relativno po\xc4\x8dasen, je zelo u\xc4\x8dinkovit pri prevozu velikih koli\xc4\x8din nepokvarljivega blaga. Prevoz po vodi je bistveno cenej\xc5\xa1i od prevoza po zraku za medcelinsko po\xc5\xa1iljanje tovora.'